સ્વાભાવિક હતું કે જે રીતે અનુરાધાએ કામ કર્યા તેમની પ્રશંસા ભારત જ નહીં, વિદેશમાં પણ થઈ. મહિલાઓ અને બાળકોના અધિકારોનું રક્ષણ કરવામાં જોડાયેલા અનેક કાર્યકર્તાઓએ અનુરાધાના મોડલનું અનુસરણ કર્યું. અનુરાધા ભોંસલેએ છેલ્લાં કેટલાક વર્ષોમાં ભ્રુણ હત્યા અને ટ્રાફિકિંગ સામે પણ જંગ છેડ્યો છે. આજે અનુરાધા ભોંસલેની ગણતરી દેશ-દુનિયાના બાળ અધિકારો અને મહિલા અધિકારો માટે કામ કરતા ટોચના કાર્યકર્તાઓ અને સ્વયંસેવકોમાં થાય છે. અનુરાધાએ ઘણાં બાળકોને મજૂરીથી મુક્ત કરાવ્યા અને તેમને તેમનું બાળપણ જીવવાનો અવસર આપ્યો. અનેક મહિલાઓને તેમના અધિકારોના રક્ષણ કરતા શીખવી અને તેમનું જીવન ખુશીઓથી ભરી દીધું.